b'\n_START_ARTICLE_\nAbu Dhabin Grand Prix 2010\n_START_SECTION_\nVapaat harjoitukset\n_START_PARAGRAPH_\nPerjantain ensimm\xc3\xa4isiss\xc3\xa4 vapaissa harjoituksissa Lotuksen kolmoskuljettaja Fairuz Fauzy ajoi Heikki Kovalaisen tilalla.\n_START_SECTION_\nKilpailu\n_START_PARAGRAPH_\nMM-sarjaa johtava Ferrarin Fernando Alonso starttasi kisaan kolmannesta l\xc3\xa4ht\xc3\xb6ruudusta. Alonson kanssa mestaruudesta taistelivat viel\xc3\xa4 Red Bullin Mark Webber (5. l\xc3\xa4ht\xc3\xb6ruutu) ja Sebastian Vettel (l\xc3\xa4hti paalupaikalta), sek\xc3\xa4 teoriassa my\xc3\xb6s McLarenin Lewis Hamilton (2. l\xc3\xa4ht\xc3\xb6ruutu)._NEWLINE_Kilpailun startissa McLarenin Jenson Button, joka l\xc3\xa4hti ruudusta 4 kilpailuun onnistui kuittaamaan huonomman l\xc3\xa4hd\xc3\xb6n saaneen Alonson, mutta Mark Webber ei onnistunut tekem\xc3\xa4\xc3\xa4n ohitusta. Ensimm\xc3\xa4isell\xc3\xa4 kierroksella n\xc3\xa4htiin kuitenkin kauhun hetki\xc3\xa4, kun Mercedes GP:n kuljettaja Michael Schumacher spinnasi ja Vitantonio Liuzzi Force India -autollaan ei ehtinyt v\xc3\xa4ist\xc3\xa4\xc3\xa4, joten h\xc3\xa4nen autonsa kolaroi pahasti Schumacherin auton kanssa. Hetken aikaa n\xc3\xa4ytti, ett\xc3\xa4 Michael olisi saanut osuman renkaasta mutta nopeasti kokenut veteraani nousi autostaan ulos ja kumpikin k\xc3\xa4veli paikalta pois vahingoittumattomana. Tapahtuman seurauksena turva-auto kutsuttiin radalle._NEWLINE_Lopulta seitsem\xc3\xa4nnell\xc3\xa4 kierroksella turva-auto poistui radalta ja kilpailu p\xc3\xa4\xc3\xa4si jatkumaan Sebastian Vettelin johdolla, mutta k\xc3\xa4rjen asetelmat pysyiv\xc3\xa4t ennallaan: 1. Vettel 2. Hamilton 3. Button 4. Alonso. Mark Webber teki ensimm\xc3\xa4isen ja ainoan pys\xc3\xa4hdyksens\xc3\xa4 koko kilpailussa kierroksella 12 ja varikkopys\xc3\xa4hdys pudotti Webberin 16. sijalle. Australialaisen MM-haaveet olivat varsin ohuet._NEWLINE_Nelj\xc3\xa4nnen sijan pit\xc3\xa4minen riitt\xc3\xa4isi Fernando Alonsolle mestaruuteen, vaikka Vettel pit\xc3\xa4isi k\xc3\xa4rkisijansa. Ferrarin pilttuussa valmistaudutaan varikkok\xc3\xa4yntiin ja kierroksella 14 Felipe Massa Ferrarillaan tuli varikolle, kun taas Alonso jatkoi viel\xc3\xa4 radalla tiet\xc3\xa4en tilanteen. Pari kierrosta my\xc3\xb6hemmin Fernando Alonso tekee varikkopys\xc3\xa4hdyksens\xc3\xa4 ja se sujuu ongelmitta. Alonso palaa radalle juuri Mark Webberin edelle sijalle 12. Red Bull -tallissa ruvettiin t\xc3\xa4ss\xc3\xa4 vaiheessa toivomaan, ett\xc3\xa4 hitaammat kuljettajat hidastaisivat Alonsoa enemm\xc3\xa4n, jotta t\xc3\xa4m\xc3\xa4 menett\xc3\xa4isi sijoituksia varikkopys\xc3\xa4hdysten aikana. Kierroksella 22 ilmeet Ferrarin varikkopilttuussa olivat vakavia. 11. sijalla pyristelev\xc3\xa4 Fernando Alonso hukkasi arvokkaita sekunteja hitaampien kuljettajien takana. Lopulta k\xc3\xa4rkikaksikko tekee pys\xc3\xa4hdyksens\xc3\xa4, kun Lewis Hamilton tekee stoppinsa kierroksella 24 ja putoaa Renaultin Robert Kubican taakse viidennelle sijalle._NEWLINE_Red Bull teki nopeasti p\xc3\xa4\xc3\xa4t\xc3\xb6ksen ja otti Vettelin k\xc3\xa4rkipaikalta sis\xc3\xa4\xc3\xa4n kierroksella 25, joka pudotti h\xc3\xa4net lopulta niukasti toiseksi, kun taas Jenson Button otti kilpailussa johdon, mutta ei ollut viel\xc3\xa4 k\xc3\xa4ynyt varikolla. Fernando Alonso hukkasi edelleen aikaa Vitali Petrovin takana ja Sebastian Vettel kurvaili toisena. Vettel laittoi tauluun kilpailun nopeimman kierroksen ja otti koko ajan kiinni Buttonia, joka pelasi vain riskitaktiikalla voitosta. Alonsolle kuitenkin tilanne n\xc3\xa4ytti uhkaavalta h\xc3\xa4nen mestaruushaaveidensa kannalta jo t\xc3\xa4ss\xc3\xa4 vaiheessa kisaa. Kierros 40 ja Jenson Button teki vihdoin varikkopys\xc3\xa4hdyksens\xc3\xa4 ja Sebastian Vettel siirtyi k\xc3\xa4rkeen. Fernando Alonson pit\xc3\xa4isi kiri\xc3\xa4 v\xc3\xa4hint\xc3\xa4\xc3\xa4n nelj\xc3\xa4nnelle sijalle, mutta Vitali Petrovin ohittaminen ei vain onnistunut. Lopulta Vettel kurvasi viimeisen kierroksen ja h\xc3\xa4nest\xc3\xa4 kruunattiin F1-maailmanmestari. Red Bull -tiimiss\xc3\xa4 oli juhlan paikka, mutta Ferrarin Fernando Alonso tuli vasta sijalla seitsem\xc3\xa4n maaliin Vitali Petrovin takana. Ferrarille pettymys oli kova ja Alonson hermot eiv\xc3\xa4t tappiota sulattaneet, joten h\xc3\xa4n n\xc3\xa4ytti keskisormea Petroville sis\xc3\xa4\xc3\xa4ntulokierroksella, kun kisa oli ohi. T\xc3\xa4m\xc3\xa4 aiheutti my\xc3\xb6hemmin suuren kohun mediassa ja itse F1-maailmanmestari Keke Rosberg kuvaili Alonson k\xc3\xa4yt\xc3\xb6st\xc3\xa4 h\xc3\xa4vytt\xc3\xb6m\xc3\xa4ksi._NEWLINE_F1 sai taas uuden maailmanmestarin, ja t\xc3\xa4ll\xc3\xa4 kertaa se meni Saksan Sebastian Vettelille. H\xc3\xa4n oli mestaruuden voittaessaan 23-vuotias, joten h\xc3\xa4nest\xc3\xa4 tuli nuorin F1-kuljettaja, joka on mestaruuden voittanut.\n_START_SECTION_\nKilpailun j\xc3\xa4lkeen\n_START_PARAGRAPH_\nKilpailun yll\xc3\xa4tt\xc3\xa4v\xc3\xa4, maailmanmestaruuden ratkaissut lopputulos nousi Saksassa p\xc3\xa4\xc3\xa4uutiseksi. Saksassa Vetteli\xc3\xa4 verrattiin monissa medioissa Michael Schumacheriin. Italiassa ja Espanjassa huomio kiinnittyi Alonson tappioon maailmanmestaruustaistelussa; Corriere de la Sera kutsui kilpailua "Ferrarin omaksi maaliksi" ja espanjalainen AS katsoi Ferrarin "lahjoittaneen Alonson mestaruuden Vettelille"._NEWLINE_Renault-kuljettaja Vitali Petrovia pidettiin monissa medioissa kilpailun ratkaisijana. Alonso ei kyennyt kilpailun aikana ohittamaan Renault\'n suoranopeuksista hy\xc3\xb6tynytt\xc3\xa4 Petrovia. Italialainen La Stampa kutsui Petrovia "keltaiseksi painajaiseksi", viitaten Renault-auton v\xc3\xa4riin. Mediaset-televisiokanavan verkkosivuilla syntipukiksi nimettiin Ferrarin Chris Dyer, joka p\xc3\xa4\xc3\xa4tti Alonson ep\xc3\xa4onnistuneesta taktiikasta. Mediaset uskoi Dyerin reagoineen h\xc3\xa4t\xc3\xa4isesti Webberin varikkok\xc3\xa4yntiin, jonka seurauksena molemmat MM-taistelussa mukana olleet kuljettajat juuttuivat Vitali Petrovin taakse. Espanjalainen La Nueva Espa\xc3\xb1a v\xc3\xa4itti Red Bullin "uhranneen" Webberin.'